ນະຄອນຫຼວງວຽງຈັນ, ສາທາລະນະລັດ ປະຊາທິປະໄຕ ປະຊາຊົນລາວ (23 ພຶດສະພາ 2022) — ສະພາການຄ້າແລະ ອຸດສາຫະກຳແຫ່ງຊາດລາວ (ສຄອຊ) ໂດຍການສະໜັບສະໜູນຈາກທະນາຄານພັດທະນາອາຊີ (ADB) ໄດ້ຈັດ ກອງປະຊຸມ ປຶກສາຫາລື ກ່ຽວກັບ ການປັບປຸງສະພາບແວດລ້ອມໃນການດຳເນີນທຸລະກິດຂຶ້ນໃນມື້ນີ້ ທີ່ນະຄອນຫຼວງວຽງຈັນ. ການສົນທະນາປຶກສາຫາລືໄດ້ສຸມໃສ່ຜົນຂອງການສຳຫຼວດແລະຄໍາສະເໜີແນະຂອງ ບົດລາຍງານຮ່ວມ ລະຫວ່າງ ສຄອຊ ແລະ ADB ທີ່ມີຊື່ວ່າ ບົດລາຍງານການສ້າງສິ່ງອຳນວຍຄວາມສະດວກດ້ານການຄ້າແລະການລົງທຶນຂັ້ນແຂວງ.
ທ່ານ ປອ ມະໂນທອງ ວົງໄຊ, ຮອງລັດຖະມົນຕີກະຊວງອຸດສາຫະກໍາແລະການຄ້າຂອງ ສາທາລະນະລັດ ປະຊາທິປະໄຕ ປະຊາຊົນລາວ (ສປປ ລາວ) ໄດ້ໃຫ້ຮູ້ວ່າ “ການສົນທະນາປຶກສາຫາລືຢ່າງເອົາຈິງເອົາຈັງ ລະຫວ່າງ ບັນດາພາກສ່ວນກ່ຽວຂ້ອງໃນລະດັບຊາດ ແລະ ລະດັບທ້ອງຖິ່ນ ແມ່ນມີຄວາມສຳຄັນ ເພາະມັນໃຫ້ຄວາມເຂົ້າໃຈເຖິງສິ່ງທີ່ສຳຄັນຕໍ່ການປັບປຸງສະພາບແວດລ້ອມໃນການດຳເນີນທຸລະກິດ,” ທ່ານໄດ້ຮູ້ຕື່ມອີກວ່າ. “ການສົນທະນາປຶກສາຫາລືກັນໃນຄັ້ງນີ້ ສາມາດຊ່ວຍຊຸກຍູ້ການນໍາເຂົ້າມາ ແລະ ການເພີ່ມຂຶ້ນຂອງ ຈຳນວນວິສາຫະກິດຢ່າງມີປະສິດທິພາບ ພ້ອມກັນນັ້ນ ກໍ່ເພື່ອເປັນການເລັ່ງລັດການຟື້ນຕົວທາງດ້ານເສດຖະກິດຂອງ ສປປ ລາວ ຈາກການລະບາດຂອງພະຍາດໂຄວິດ-19.”
ການສົນທະນາແບບເປີດກ້ວາງ ໄດ້ປຶກສາຫາລືເຖິງບັນຫາຕ່າງໆທີ່ກະທົບຕໍ່ບັນດາຫົວໜ່ວຍທຸລະກິດຂອງພາກເອກະຊົນ, ໃນນັ້ນລວມມີ ສະພາບແວດລ້ອມທາງດ້ານລະບຽບການຄຸ້ມຄອງ ພ້ອມທັງ ໄດ້ກຳນົດບັນດາມາດຕະການແກ້ໄຂອັນຕົ້ນຕໍ ແລະ ບັນດາຂົງເຂດ ເພື່ອການປັບປຸງ. ການສົນທະນາແບບເປີດກ້ວາງນີ້ ຍັງໄດ້ເນັ້ນໜັກເຖິງຄວາມສຳຄັນຂອງການປັບປຸງຂອງພາກລັດຖະບານ ເປັນຕົ້ນແມ່ນໄດ້ຈັດຕັ້ງປະຕິບັດຄຳສັ່ງຂອງທ່ານນາຍົກລັດຖະມົນຕີ ສະບັບເລກທີ 02 ປີ 2018 ວ່າດ້ວຍ ການປັບປຸງການຂຶ້ນທະບຽນວິສາຫະກິດ ດ້ວຍການໃຫ້ເລກປະຈຳຕົວຜູ້ເສຍອາກອນ ແລະ ໃບທະບຽນວິສາຫະກິດໄປພ້ອມໆກັນ. ການປະຕິບັດການປະຕິຮູບເຫຼົ່ານີ້ ໂດຍລັດຖະບານທ້ອງຖິ່ນ ໄດ້ຊ່ວຍຫຼຸດຄ່າໃຊ້ຈ່າຍ ແລະ ເວລາຂອງການດຳເນີນການລົງທະບຽນວິສະຫະກິດລົງ ໄດ້ເຖິງຫນຶ່ງສ່ວນສາມ ແລະ ການປະຕິຮູບນີ້ ຄວນຈະຖືເອົາເປັນປັດໃຈພື້ນຖານອັນສຳຄັນໜຶ່ງ ເພື່ອການລິເລີ່ມເພີ່ມຕື່ມອີກຕໍ່ໆໄປ.
ທ່ານ ນາງ ໂຊໂນມິ ທະນາກະ, ຜູ້ຕາງໜ້າ ADB ປະຈໍາ ສປປ ລາວ ໄດ້ໃຫ້ຮູ້ວ່າ “ມັນສຳຄັນທີ່ຈະຕ້ອງມີກົນໄກທີ່ສອດຄ່ອງ ເພື່ອຮັບປະກັນການປຶກສາຫາລື ລະຫວ່າງ ພາກລັດ ແລະ ພາກເອກະຊົນ ໃຫ້ໄດ້ທາງດ້ານຄຸນນະພາບ, ເພາະວ່າ ສິ່ງນີ້ນຳໄປສູ່ການສ້າງນະໂຍບາຍ ແລະ ການຈັດຕັ້ງປະຕິບັດໂຄງການທີ່ມີຄຸນນະພາບ,” ທ່ານຍັງໄດ້ໃຫ້ຮູ້ຕື່ມອີກວ່າ “ມັນຍັງຈະຊ່ວຍເພີ່ມທະວີຄວາມໂປ່ງໃສ ໂດຍການເປີດໂອກາດໃຫ້ບັນດາຜູ້ມີສ່ວນຮ່ວມ ໄດ້ແບ່ງປັນໃຫ້ຮູ້ເຖິງຄວາມກັງວົນຂອງພວກເຂົາເຈົ້າ. ADB ຫວັງວ່າ ຈະສືບຕໍ່ສະໜັບສະໜູນ ການພັດທະນາວິສະຫະກິດແລະພາກເອກະຊົນ ຂອງລັດຖະບານ ຜ່ານການສົນທະນາປຶກສາຫາລືທາງດ້ານນະໂຍບາຍ ແລະ ການດຳເນີນງານທາງດ້ານຄວາມຮູ້.”
ບົດລາຍງານຮ່ວມດັ່ງກ່າວຂອງ ສຄອຊ ແລະ ADB ຊຶ່ງໄດ້ເຜີຍແຜ່ໃນວັນທີ 31 ມີນານີ້ ໄດ້ຮັບການສະໜັບສະໜູນຈາກກອງທຶນຫຼຸດຜ່ອນຄວາມທຸກຍາກແລະການຮ່ວມມືພາກພື້ນຂອງ ປະເທດສາທາລະນະລັດປະຊາຊົນຈີນ. ບົດລາຍງານໄດ້ສຸມໃສ່ 6 ດ້ານອັັນຕົ້ນຕໍຄື: ຄວາມງ່າຍຂອງການເລີ່ມຕົ້ນດຳເນີນທຸລະກິດ, ຄວາມໂປ່ງໃສແລະການເຂົ້າເຖິງຂໍ້ມູນຂ່າວສານ, ພາລະດ້ານລະບຽບການ, ຄ່າບໍລິການທີ່ບໍ່ເປັນທາງການ, ຄວາມສອດຄ່ອງໃນການຈັດຕັ້ງປະຕິບັດນະໂຍບາຍ, ແລະ ຄວາມເປັນມິດກັບພາກທຸລະກິດຂອງອຳນາດການປົກຄອງຂັ້ນແຂວງ. ບົດລາຍງານແນະນຳໃຫ້ຫຼຸດຜ່ອນ ແລະ ປັບປຸງຂໍ້ກຳນົດຂອງລະບຽບການ ເພື່ອເຮັດໃຫ້ ການລົງທະບຽນວິສາຫະກິດງ່າຍຂຶ້ນ, ເພີ່ມຄວາມໂປ່ງໃສ, ແລະ ລົບລ້າງຄ່າບໍລິການທີ່ບໍ່ເປັນທາງການທີ່ຮຽກເກັບຈາກບັນດາວິສາຫະກິດ.
ບົດລາຍງານຄູ່ກັນກັບບົດລາຍງານຮ່ວມຂອງ ສຄອຊ ແລະ ADB ເປັນອີກສະບັບໜຶ່ງ ໄດ້ສຶກສາພົບວ່າ ວິສາຫະກິດທີ່ນຳພາໂດຍແມ່ຍິງໃນ ສປປ ລາວ ປະເຊີນກັບສິ່ງທ້າທາຍຫຼາຍຂຶ້ນກວ່າເກົ່າ ໃນການເຂົ້າເຖິງຂໍ້ມູນຂ່າວສານທາງທຸລະກິດທີ່ສຳຄັນ. ປະມານ 30% ຂອງທຸລະກິດທີ່ດໍາເນີນໂດຍແມ່ຍິງໄດ້ລາຍງານວ່າ ໄດ້ເຂົ້າເຖິງຂັ້ນຕອນແລະຮູບແບບການປະສານງານກັບລັດຖະບານ ຫຼື ເຂົ້າເຖິງຂໍ້ມູນຂ່າວສານກ່ຽວກັບໂອກາດໃນການຈັດຊື້-ຈັດຈ້າງຂອງພາກລັດ. ບົດລາຍງານໄດ້ຮຽກຮ້ອງໃຫ້ລັດຖະບານ ໃຫ້ການຝຶກອົບຮົມແກ່ບຸກຄະລະກອນຂອງຕົນ ເພື່ອແກ້ໄຂຄວາມລຳອຽງທາງເພດທີ່ເຊື່ອງໄວ້ ແລະ ເຮັດໃຫ້ແມ່ຍິງສາມາດສ້າງແລະດຳເນີນທຸລະກິດໄດ້ງ່າຍຂຶ້ນ.
ກອງປະຊຸມປຶກສາຫາລືແບບເປີດກ້ວາງດັ່ງກ່າວ ໄດ້ຮັບການເປັນປະທານຮ່ວມໂດຍ ທ່ານ ປອ ມະໂນທອງ ວົງໄຊ, ຮອງລັດຖະມົນຕີກະຊວງອຸດສາຫະກຳແລະການຄ້າ; ທ່ານ ອຸເດດ ສຸວັນນະວົງ, ປະທານ ສອຄຊ; ແລະ ທ່ານ ຣາເມັດ ສຸບຣາມານຽມ, ຫົວໜ້າກົມອາຊີຕາເວັນອອກສຽງໃຕ້ຂອງ ADB. ມີຫລາຍກ່ວາ 150 ທ່ານຈາກ ພາກລັດ, ພາກເອກະຊົນ ແລະ ບັນດາຄູ່ຮ່ວມພັດທະນາຕ່າງ ໄດ້ເຂົ້າຮ່ວມກອງປະຊຸມດັ່ງກ່າວນີ້ ແບບເຊິ່ງໜ້າແລະທາງອອນລາຍ.
ADB ມຸ່ງໝັ້ນເພື່ອໃຫ້ພາກພື້ນອາຊີແລະປາຊີຟິກ ຈະເລີນຮຸ່ງເຮືອງ, ທົ່ວເຖິງ, ພ້ອມຮັບກັບການປ່ຽນແປງ, ແລະ ຍືນຍົງ ໄປພ້ອມກັບ ສຸມຄວາມພະຍາຍາມຂອງຕົນເພື່ອຫຼຸດຜ່ອນຄວາມທຸກຍາກ. ສ້າງຕັ້ງຂຶ້ນໃນປີ 1966, ADB ມີປະເທດສະມາຊິກທັງໝົດ 68 ປະເທດ ຊຶ່ງໃນນັ້ນມີ 48 ປະເທດມາຈາກພາກດັ່ງກ່າວ.